बहुराष्ट्रीय कंपनियों के आगमन के बाद से हमारी भाषा और संस्कृति दोनों के समक्ष नई चुनौतियाँ खड़ी हो गई हैं। एक नई उपभोक्ता–संस्कृति जन्म ले रही है। टी.वी. विज्ञापन इस संस्कृति का पोषण कर रहे हैं। वे हमें बता रहे हैं कि हम क्या खाएँ, क्या पिएँ, क्या बिछाएँ, और कौन–से जेल–पैन से लिखें। झाड़ू,तकिया,बिस्तर,आलू की चिप्स जैसी देसी वस्तुओं को विदेशी अंदाज में बेचा जा रहा है। ‘रेशमी अहसास’ को भारतीय मूल्यों में मिलाकर हमारी भावनाओं का शोषण किया जा रहा है। ये लोग बड़ी चतुराई से माल के साथ विचार भी हमारे मन–मस्तिष्क में प्रत्यारोपित कर रहे हैं। हमें आर्थिक गुलामी के शिकंजे में कसा जा रहा है। आज गाँव की गुमटी में पेप्सी और कोला तो उपलब्ध है, मगर ग्रामीणों की बुनियादी आवश्यकताओं की वस्तुएँ नहीं। जरूरत है चालाकी से की जा रही इस सौदागिरी को पहचानने की। विदेशी सेटेलाइट चैनलों के शब्द–कोष में ‘जन–हित’ शब्द नहीं है। वहाँ सि‍र्फ़ मुनाफा है। वे अपने अंशधारकों के प्रति उत्तरदायी हैं, दर्शकों के प्रति नहीं। इन तमाम स्थितियों के मद्देनजर लघुकथा लेखक को अपनी भूमिका तय करनी होगी।